[pic] | AZ EURÓPAI KÖZÖSSÉGEK BIZOTTSÁGA |

Brüsszel, 3.10.2007

COM(2007) 563 végleges

Javaslat

A TANÁCS HATÁROZATA

a Délkelet-európai Stabilitási Egyezmény különleges koordinátorának kinevezéséről

(előterjesztő: a Bizottság)

INDOKOLÁS

A nemzetközi közösség 1999. június 10-én Kölnben létrehozta a regionális politika kereteként működő Délkelet-európai Stabilitási Egyezményt (SE) abból a célból, hogy támogassa e régió országait a béke, a demokrácia, az emberi jogok tiszteletben tartása és a gazdasági jólét, valamint az egész régió stabilitásának elérése érdekében tett erőfeszítéseikben. A Délkelet-európai Stabilitási Egyezmény 13. pontja előírja, hogy a stabilitási egyezménynek különleges koordinátora lesz, akit az Európai Biztonsági és Együttműködési Szervezet (EBESZ) hivatalban lévő elnökével és más résztvevőkkel folytatott konzultációt követően az Európai Unió nevez ki az EBESZ hivatalban lévő elnöke jóváhagyásával.

Az Egyesült Nemzetek Ideiglenes Koszovói Missziója (UNMIK) valamint a Boszniai és Hercegovinai Főképviselő Hivatalának (OHR) támogatásáról szóló, 2000. május 22-i 1080/2000/EK tanácsi rendelet 1a. cikke, valamint a Délkelet-európai Stabilitási Egyezmény alapján a Tanács a Bizottság javaslatára évente kinevezi a stabilitási egyezmény különleges koordinátorát.

A stabilitási egyezmény 2006. május 30-i Belgrádban megrendezett regionális kerekasztala átmeneti tervet hagyott jóvá a stabilitási egyezmény 2008 elejére történő fokozatos megszüntetéséről, és ehhez kapcsolódóan a regionális együttműködésért való felelősség áttételét a délkelet-európai együttműködési folyamatra épülő, a régió országai által irányított regionális keretbe. A 2007-re kinevezett különleges koordinátor megbízatásának középpontjában az átalakulási folyamat végrehajtása állt. Egyrészről a stabilitási egyezmény, másrészről a délkelet-európai együttműködési folyamat keretében részt vevő délkelet-európai országok megkezdték – a Bizottság és más partnerek támogatásával – a Regionális Együttműködési Tanács létrehozását, és meghatározták annak kapcsolatát a délkelet-európai együttműködési folyamattal.

A stabilitási egyezmény 2007. május 10-én megtartott kerekasztala keretében, valamint a délkelet-európai együttműködési folyamat 2007. május 11-én megtartott zágrábi csúcstalálkozóján megegyezés született a Regionális Együttműködési Tanácshoz kapcsolódó főbb szövegekről. A délkelet-európai együttműködési folyamat csúcstalálkozóján kinevezték a Regionális Együttműködési Tanács első főtitkárát és meghatározták a titkárság székhelyét. A Tanács üdvözölte ezeket a határozatokat, mely megerősítette az Európai Unió amelletti elkötelezettségét, hogy más donorokkal és partnerekkel együtt részt vegyen a stabilitási egyezmény Regionális Együttműködési Tanáccsá történő fokozatos, jövőbeni átalakításában.

2007 végéig várhatóan lezárulnak a titkárság létrehozásához kapcsolódó legfontosabb előkészítő feladatok. A Bizottság 100 000 EUR pótlólagos, kisebb mértékű támogatást nyújtott a stabilitási egyezmény számára az egyezmény átalakításához kapcsolódó valamennyi igazgatási feladat teljes finanszírozására, beleértve a Regionális Együttműködési Tanács létrehozását. A stabilitási egyezmény feladatainak Regionális Együttműködési Tanács számára történő átadása várhatóan 2008. február végéig zárul le. A stabilitási egyezmény és a Regionális Együttműködési Tanács működése a tervek szerint maximum 3 hónapig fogja egymást átfedni, ez alatt az idő alatt a stabilitási egyezmény a Regionális Együttműködési Tanács számára biztosítani fogja a betanítást és a know-how átadását. Az átmeneti terv ütemezésének betartása érdekében javasolt a különleges koordinátor megbízatásának kiterjesztése a 2008. január és 2008. június közötti időszakra.

Javasolt ezért, hogy a Tanács 2007. december 31-e előtt fogadjon el határozatot Dr. Busek újbóli kinevezéséről különleges koordinátorrá, melyet 2008. január 1-jétől 2008. június 30-ig kell alkalmazni. A Bizottság az EBESZ hivatalban lévő elnökével és a stabilitási egyezmény más résztvevőivel folytatott konzultációt követően azt javasolja, hogy a Tanács újból nevezze ki Dr. Erhard Buseket a stabilitási egyezmény különleges koordinátorának. A különleges koordinátor megbízatásának jogalapja a Délkelet-európai Stabilitási Egyezmény különleges koordinátorának 2007. évre történő kinevezéséről szóló, 2006. december 11-i 2006/921/EK tanácsi határozat, mely különös hangsúlyt fektet a feladatok Regionális Együttműködési Tanácsnak történő átadására és a Regionális Együttműködési Tanács főtitkárának betanítására.

Javaslat

A TANÁCS HATÁROZATA

a Délkelet-európai Stabilitási Egyezmény különleges koordinátorának kinevezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Egyesült Nemzetek Ideiglenes Koszovói Missziója (UNMIK) és a Boszniai és Hercegovinai Főképviselő Hivatalának (OHR) támogatásáról szóló, 2000. május 22-i 1080/2000/EK tanácsi rendeletre, valamint a Délkelet-európai Stabilitási Egyezményre[1] (SE) és különösen annak 1a. cikkére,

tekintettel a Bizottság javaslatára,

mivel:

(1) Az Európai Unió tagállamainak külügyminiszterei és az Európai Közösségek Bizottsága a Délkelet-európai Stabilitási Egyezmény más résztvevőivel együtt 1999. június 10-én Délkelet-európai Stabilitási Egyezmény (továbbiakban: a stabilitási egyezmény) létrehozásában állapodtak meg.

(2) Az 1080/2000/EK tanácsi rendelet 1a. cikke a stabilitási egyezmény különleges koordinátorának évente történő kinevezésére vonatkozó eljárásról rendelkezik.

(3) A kinevezéskor meg kell határozni a különleges koordinátor megbízatását is. A Délkelet-európai Stabilitási Egyezmény különleges koordinátorának kinevezéséről szóló, 2006. december 11-i 2006/921/EK tanácsi határozatban[2] 2006-ra megállapított megbízatás megfelelő. A stabilitási egyezmény keretében 2007. május 10-én Zágrábban megtartott regionális kerekasztal, a délkelet-európai együttműködési folyamat 2007. május 10-én és 11-én megtartott miniszteri és csúcstalálkozó következtetései, valamint a 2007. májusi Tanács következtetései mellett – melyben felkérték a stabilitási egyezmény különleges koordinátorát, az új főtitkárt és a délkelet-európai együttműködési folyamat hivatalban levő bolgár elnökségét arra, hogy biztosítsák a stabilitási egyezmény feladatainak zökkenőmentes és időben történő végleges átadását az új struktúráknak –, ez a mandátum különös hangsúlyt fektet a regionális felelősségre való áttérés követelményeire, valamint arra, hogy a mandátum lejártáig biztosítsák a feladatok zökkenőmentes és időben történő átadását a Regionális Együttműködési Tanács főtitkárának.

(4) Célszerű világosan meghatározni a különleges koordinátor felelősségi körét, valamint iránymutatásokat kidolgozni a koordináció és a jelentések területén,

A KÖVETKEZŐKÉPPEN HATÁROZOTT:

1. cikk

Dr. Erhard BUSEKet kinevezik a Délkelet-európai Stabilitási Egyezmény különleges koordinátorának.

2. cikk

A különleges koordinátor az 1999. június 10-i stabilitási egyezmény 13. pontjában meghatározott feladatokat látja el.

3. cikk

A 2. cikkben meghatározott cél elérése érdekében a különleges koordinátor feladata:

(a) előmozdítani a stabilitási egyezmény célkitűzéseinek megvalósítását azon országokon belül, illetve azok között, amelyekben a stabilitási egyezmény hozzáadott értéket képvisel;

(b) elnökölni a Délkelet-európai Regionális Kerekasztalnál;

(c) szoros kapcsolatot tartani minden résztvevővel, valamint segíteni a stabilitási egyezmény államait, szervezeteit és intézményeit, továbbá a vonatkozó regionális kezdeményezéseket és szervezeteket a regionális együttműködés előmozdítása és a regionális felelősségvállalás megerősítése érdekében;

(d) szorosan együttműködni az Európai Unió valamennyi intézményével és tagállamaival az EU szerepének a stabilitási egyezményben – a stabilitási egyezmény 18., 19. és 20. pontjával összhangban – történő erősítése érdekében, továbbá a stabilitási egyezmény munkájának, valamint a stabilizációs és társulási folyamat komplementaritásának biztosítása érdekében;

(e) rendszeres és – adott esetben – közös találkozókon résztvenni a munkacsoportok elnökeivel az átfogó stratégiai koordináció érdekében, valamint a Délkelet-európai Stabilitási Egyezmény Regionális Kerekasztala titkársága és annak eszközeinek a biztosítása érdekében;

(f) előzetesen, a stabilitási egyezmény résztvevőivel folytatott konzultáció után közösen elfogadott lista alapján meghatározni a stabilitási egyezmény keretében a 2008 első féléve folyamán végrehajtandó kiemelt intézkedéseket, valamint a következetesség és a források megfelelő felhasználásának biztosítása érdekében a regionális felelősségvállalás felé történő átmenet igényeihez igazítani a stabilitási egyezmény munkamódszereit és szerkezetét.

(g) a regionális felelősségvállalás felé történő átmenet végrehajtásának megkönnyítése a stabilitási egyezményről szóló regionális kerekasztal-beszélgetés 2006. május 30-i következtetéseivel összhangban, és e célból a délkelet-európai együttműködési folyamattal, a Regionális Együttműködési Tanáccsal és annak főtitkárával folytatott szoros együttműködés kialakítása; külön figyelmet kell szentelni a Regionális Együttműködési Tanács és titkárságának létrehozásának; különös hangsúlyt kell fektetni a stabilitási egyezmény különböző munkacsoportjainak és kezdeményezéseinek egyszerűsítésére;

(h) a feladatok Regionális Együttműködési Tanács főtitkárának időben történő zökkenőmentes átadásának biztosítása és a stabilitási egyezmény fennmaradó adminisztratív tevékenységeinek lezárása.

4. cikk

A különleges koordinátor finanszírozási megállapodást köt a Bizottsággal.

5. cikk

A különleges koordinátor tevékenységének a Tanács főtitkára/a KKBP főképviselője, a Tanács elnöksége és a Bizottság tevékenységével való összehangolása különösen az informális tanácsadó bizottság keretén belül történik. A helyszínen szoros kapcsolatot kell fenntartani a Tanács elnökségével, a Bizottsággal, a tagállamok állandó képviseleteinek vezetőivel, az Európai Unió különleges képviselőivel, továbbá a Boszniai és Hercegovinai Főképviselő Hivatalával valamint az Egyesült Nemzetek koszovói polgári igazgatásával.

6. cikk

A különleges koordinátor adott esetben jelentést tesz a Tanácsnak és a Bizottságnak. Továbbra is rendszeresen tájékoztatja az Európai Parlamentet a tevékenységéről.

7. cikk

Ez a határozat az Európai Közösségek Hivatalos Lapjában való kihirdetését követő napon lép hatályba.

Ezt a határozatot 2008. január 1-től 2008. június 30-ig kell alkalmazni.

Kelt Brüsszelben, […]-án/-én.

a Tanács részéről

az elnök

[1] HL L 122., 2000.5.24., 27. o. A 2003. november 27-i 2098/2003/EK tanácsi rendelettel (HL L 316., 2003.11.29., 1. o.) módosított rendelet.

[2] HL L 351., 2006.12.13., 19. o.